b"\n_START_ARTICLE_\nJean Herbert\n_START_SECTION_\nBiografie\n_START_PARAGRAPH_\nTat\xc4\x83l s\xc4\x83u era un francez vorbitor de limba englez\xc4\x83. El a fost c\xc4\x83s\xc4\x83torit cu o englezoaic\xc4\x83, cu care a avut dou\xc4\x83 fiice: Janine Yates \xc8\x99i Yvette Renoux._NEWLINE_\xc3\x8en timpul Primului R\xc4\x83zboi Mondial, Jean Herbert a fost consilier tehnic pe l\xc3\xa2ng\xc4\x83 artileria american\xc4\x83, datorit\xc4\x83 cuno\xc8\x99tin\xc8\x9belor foarte bune de limba englez\xc4\x83. El a f\xc4\x83cut mai multe misiuni de interpretare \xc8\x99i a fost interpret la Conferin\xc8\x9ba de Pace de la Paris. Herbert a lucrat \xc3\xaentre Primul R\xc4\x83zboi Mondial \xc8\x99i Al Doilea R\xc4\x83zboi Mondial pentru diferite organiza\xc8\x9bii interna\xc8\x9bionale, fiind unul dintre primii interpre\xc8\x9bii ai Ligii Na\xc8\x9biunilor \xc8\x99i Organiza\xc8\x9biei Interna\xc8\x9bionale a Muncii._NEWLINE_\xc3\x8encep\xc3\xa2nd de prin anul 1930, el a devenit interesat de budism \xc8\x99i de Extremul Orient, c\xc4\x83l\xc4\x83torind \xc3\xaen India, China \xc8\x99i alte \xc8\x9b\xc4\x83ri budiste \xc8\x99i scriind mai multe c\xc4\x83r\xc8\x9bi referitoare la Orientul \xc3\x8endep\xc4\x83rtat precum Introduction to Asia. \xc3\x8en 1934 s-a \xc3\xaent\xc3\xa2lnit cu Sri Aurobindo la Pondicherry:_NEWLINE_\xe2\x80\x9eAm sosit \xc3\xaent\xc3\xa2mpl\xc4\x83tor \xc3\xaen India, \xc3\xaen timpul unei c\xc4\x83l\xc4\x83torii care m-a adus din Orientul \xc3\x8endep\xc4\x83rtat c\xc4\x83tre Occident. Am fost dirijat, f\xc4\x83r\xc4\x83 s\xc4\x83 \xc8\x99tiu de ce (dar nu e vorba de hazard) la ashramul lui Shr\xc3\xae Aurobindo. \xc3\x8enainte de a ajunge acolo, nici m\xc4\x83car nu auzisem de numele lui \xc8\x99i nu aveam, prin urmare, nici o idee despre cine era el. Dar am \xc3\xaent\xc3\xa2lnit un om care m-a interesat cu pasiune \xc8\x99i ale c\xc4\x83rui lucr\xc4\x83ri mi-au p\xc4\x83rut \xc8\x99i \xc3\xaenc\xc4\x83 \xc3\xaemi par de prim\xc4\x83 importan\xc8\x9b\xc4\x83 \xc3\xaen mi\xc8\x99carea spiritual\xc4\x83 contemporan\xc4\x83. \xc3\x8en acea perioad\xc4\x83, avusesem deja acces la lucr\xc4\x83rile lui R\xc3\xa2makrishna \xc8\x99i Vivek\xc3\xa2nanda.\xe2\x80\x9d_NEWLINE_Acesta l-a acceptat ca discipol \xc3\xaen 1935 sub numele de Vishvabandhu (\xc2\xab\xc2\xa0prietenul tuturor\xc2\xa0\xc2\xbb). El s-a stabilit la Geneva \xc3\xaen 1937 \xc8\x99i a realizat mai multe c\xc4\x83l\xc4\x83torii \xc3\xaen India, unde s-a \xc3\xaent\xc3\xa2lnit cu Ramana Maharshi, Sw\xc3\xa2mi Ramdas, M\xc3\xa2 Ananda Moyi, Sw\xc3\xa2mi Shiv\xc3\xa2nanda, Nanga B\xc3\xa2ba._NEWLINE_Mobilizat \xc3\xaen 1939 - \xc3\xaen timpul celui de-al Doilea R\xc4\x83zboi Mondial -, Herbert a salvat un grup de 2.000 de tineri alsacieni care urmau s\xc4\x83 fie \xc3\xaempu\xc8\x99ca\xc8\x9bi de germani \xc8\x99i i-a condus \xc3\xaen Mun\xc8\x9bii Pirinei. El s-a stabilit \xc3\xaentr-o cas\xc4\x83 din Mun\xc8\x9bii Maures \xc8\x99i a tr\xc4\x83it tot restul r\xc4\x83zboiului \xc3\xaen regiunea francez\xc4\x83 Midi, dedic\xc3\xa2ndu-se studiului textelor sacre hinduse, p\xc3\xa2n\xc4\x83 \xc3\xaen anul 1945, c\xc3\xa2nd a primit o telegram\xc4\x83 de la Ministrul Afacerilor Externe al Fran\xc8\x9bei prin care i se cerea s\xc4\x83 mearg\xc4\x83 la San Francisco, California, pentru a-\xc8\x99i reprezenta \xc8\x9bara la fondarea Organiza\xc8\x9biei Na\xc8\x9biunilor Unite._NEWLINE_\xe2\x80\x9eJean Herbert a spus c\xc4\x83 interpretul trebuie s\xc4\x83 ajute oamenii s\xc4\x83 se \xc3\xaen\xc8\x9beleag\xc4\x83 reciproc \xc3\xaen cel mai \xc3\xaenalt sens al cuv\xc3\xa2ntului, adic\xc4\x83 s\xc4\x83 le ofere mai mult dec\xc3\xa2t o traducere ad-literam, astfel \xc3\xaenc\xc3\xa2t s\xc4\x83 transmit\xc4\x83 semnifica\xc8\x9bia profund\xc4\x83 a ceea ce se spune. Aceasta necesit\xc4\x83 o cunoa\xc8\x99tere profund\xc4\x83 \xc8\x99i un viu interes pentru cultura, obiceiurile, literatura, istoria \xc8\x99i modul de via\xc8\x9b\xc4\x83 str\xc4\x83ine. \xc8\x98i asta este exact ceea ce a urm\xc4\x83rit Jean Herbert \xc3\xaen via\xc8\x9ba sa. \xe2\x80\x93 din \xe2\x80\x9eTribute to Jean Herbert\xe2\x80\x9d de Pierre Lambert, interpret O.N.U., \xc3\xaen timpul unei prelegeri la Tokyo School of Interpreting, 1982.\xe2\x80\x9d_NEWLINE_De la San Francisco, Herbert a \xc3\xaenso\xc8\x9bit comisia preg\xc4\x83titoare a fond\xc4\x83rii ONU \xc8\x99i UNESCO la Londra \xc8\x99i la New York, \xc3\xaen calitate de interpret-\xc8\x99ef. Dup\xc4\x83 ce a petrecut doi ani la New York, el s-a mutat apoi la Geneva (Elve\xc8\x9bia), f\xc4\x83c\xc3\xa2nd parte din comisia de admitere la \xc8\x99colile de la Sorbona \xc8\x99i Trieste._NEWLINE_El a publicat Manuel de l'interpr\xc3\xa8te: comment on devient interpr\xc3\xa8te de conf\xc3\xa9rences (Manualul interpretului) \xc3\xaen 1952. De asemenea, el a ini\xc8\x9biat \xc8\x99i coordonat realizarea a dou\xc4\x83 colec\xc8\x9bii de dic\xc8\x9bionare tehnice multilingvistice publicate de Elsevier \xc8\x99i finan\xc8\x9bate de c\xc4\x83tre universit\xc4\x83\xc8\x9bile din Paris, Heidelberg, Mainz, Trieste \xc8\x99i Georgetown. Herbert a devenit, de asemenea, vicepre\xc8\x99edinte \xc8\x99i apoi pre\xc8\x99edinte timp de trei ani al Asocia\xc8\x9biei Interna\xc8\x9bionale a Interpre\xc8\x9bilor de Conferin\xc8\x9be (AIIC)._NEWLINE_Dup\xc4\x83 ce s-a retras de la Organiza\xc8\x9bia Na\xc8\x9biunilor Unite \xc3\xaen anul 1954, Herbert a continuat s\xc4\x83 lucreze pe cont propriu \xc8\x99i a c\xc4\x83l\xc4\x83torit \xc3\xaen Extremul Orient, Madagascar \xc8\x99i Orientul Mijlociu. El a fost profesor de mitologii orientale la Universitatea din Geneva, unde a predat din 1954 p\xc3\xa2n\xc4\x83 \xc3\xaen 1964. A publicat \xc3\xaen 1947, la cererea lui Albin Michel \xc8\x99i \xc3\xaen urma unei polemici cu Paul Masson-Oursel \xc3\xaen revista Cahiers du Sud, cartea Spiritualit\xc3\xa9 hindoue, prelu\xc3\xa2nd coordonarea colec\xc8\x9biei Spiritualit\xc3\xa9s vivantes. \xc3\x8en 1960, la cererea guvernului Japoniei, a scris o carte despre shintoism (unul dintre cele patru c\xc4\x83r\xc8\x9bi care vor fi premiate de Academia Francez\xc4\x83). A tradus \xc8\x99i editat scrierile mai multor mae\xc8\x99tri spirituali hindu\xc8\x99i printre care Shri Aurobindo, R\xc3\xa2mana Maharshi, Gandhi, Vivek\xc3\xa2nanda, Ma Ananda Moy\xc3\xae, R\xc3\xa2md\xc3\xa2s \xc8\x99i R\xc3\xa2makrishna._NEWLINE_Jean Herbert a murit \xc3\xaen 1980, la v\xc3\xa2rsta de 84 de ani._NEWLINE_Scriitorul grec Nikos Kazantzakis i-a dedicat versiunea francez\xc4\x83 a romanului Zorba Grecul, prin urm\xc4\x83toarele cuvinte: \xe2\x80\x9e\xc3\x80 mon ami Jean Herbert\xe2\x80\x9d (\xe2\x80\x9ePrietenului meu Jean Herbert\xe2\x80\x9d). Herbert \xc3\xael propusese pe Kazantzakis s\xc4\x83 preia conducerea unui proiect UNESCO pentru traducerea marilor opere ale umanit\xc4\x83\xc8\x9bii."